Једној девојци
Воли те отац, воли те мати, 
Воле те сестре, воле те браћа; 
Ја нисам чуо да ко са тебе 
Свој поглед брзо, мргодно враћа. 

Воле те болни, воле те гладни, 
Срцу т’ и руци кликују: хвала! 
К теби се журе, ширећи руке, 
Гдегод те виде дечица мала. 

Воли те куца, воли те цица, 
Воле те пчеле, зналице цвета; 
За тобом трче пилићи мали, 
Канарица ти на раме слета. 

Једино тебе покудит’ не зна 
Злорека стрина, пакосна прија; 
Воли те моја старица мајка — 
Па што те не бих волео и ја! 

»Јавор« 1885.